For anden gang inden for kort tid har mænd med tilknytning til Christianias hashhandel tilsyneladende begået et voldeligt overfald.

Torsdag eftermiddag gik det ud over en amerikansk turist, der blev slået i ansigtet og sparket i maven, oplyser politiet.

Tilsyneladende er årsagen til volden, at manden havde nærmet sig hashsælgerne i Pusher Street med et synligt kamera.

I hvert fald tog voldsmændene kameraet fra ham og kastede det mod jorden, så det gik i stykker, fremgår det af Københavns Politis døgnrapport.

Tidligere på måneden blev en journalist fra TV2 overfaldet og klædt af, da han blev opdaget med et kamera.

Ved Pusher Street har hashhandlerne opsat et skilt, som markerer, at man ikke ønsker fotografering af det ulovlige salg.

I den seneste sag måtte den amerikanske turist til behandling på skadestuen.

Politiet er blevet kritiseret for i lang tid ikke at have gjort noget særligt ved den åbenlyse hashhandel, som rockere angiveligt tjener store penge på.

Københavns Politi har ikke siden august sidste år foretaget aktioner vendt mod Pusher Street.

Denne beslutning er blevet kritiseret af blandt andre Venstres retspolitiske ordfører Karsten Lauritzen.

I stedet har betjentene angiveligt koncentreret indsatsen mod bagmændene.